Miért NE adj mosható pelenkát ajándékba? - temiti
Kezdőlap | Mosható pelenka | Miért NE adj mosható pelenkát ajándékba?
Miért NE adj mosható pelenkát ajándékba?
2020-02-28	Farkas Veronika Mosható pelenka	baba ajándék	0
Legjobb barátnődnek kisbabája született, és izgatottan készülsz a babalátogatásra? Szeretnél összeállítani egy mosható pelus csomagot, mert neked bevált, és az ő babájának is a legjobbat szeretnéd? Kedves gesztus, de ne tedd! Azt is elárulom, hogy miért…
Kinek jó a babalátogató?
Az újszülött és az anyukájának meglátogatása kényes téma. A barátok, a rokonság alig várják, hogy láthassák a jövevényt, de a friss, első babás szülők sokszor leginkább tehernek érzik a kíváncsi látogatókat. Mi anno azt se tudtuk az első hetekben, hogy merre állunk arccal előre, nem hogy vendégeket fogadjunk. De jöttek, jöttek folyamatosan… kíváncsiskodtak, kérdeztek, tanácsoltak, akár kértük, akár nem.
Ilyenkor persze mindenki hoz egy kis ajándékot, leginkább a babának, de esetenként az anyukának is. Ez kedves gesztus, de ha igazán segíteni szeretnél, vissza az alapokhoz: a régi idők komatálja a legjobb ajándék! Ennivaló pár napra, hogy a szülők kicsit fellélegezhessenek, és ne kelljen az ebéddel törődniük. Sokkal nagyobb segítség, mint a négyezredik plüssállatka, vagy a cuki rugdalózó, amiért ezreket fizettél a boltban, de a baba csak kétszer fogja viselni, mielőtt kinövi. (Persze ha igazán hasznos segítség szeretnél lenni, vedd figyelembe, hogy az Anyukának kell-e valamilyen okból – pl. allergia, cukorbetegség, hasfájós baba – diétáznia!)
És igen, be kell vallanom, hogy a komatál még a mosható pelenkánál is jobb ajándék, és nagyobb segítség.
Miért nem ajánlom a mosható pelenkát ajándékba?
Bármennyire is szívem csücske a téma, a mosható pelenka még mindig egy igen kényes téma, és egyáltalán nem biztos, hogy mindenki örül neki. Kezdő anyukáknak az első napokban túl sok macera, és még minden új nekik! Gondolj csak bele: neked is kellett egy kis idő, amíg belerázódtál a moshatózásba, ugye? Most képzeld el, milyen lehet annak, aki esetleg soha még csak nem is hallott róla… Nem szép dolog egyből bedobni az újdonsült anyukát a mély vízbe, mert így az ajándék valószínűleg egy szekrény mélyén fog porosodni. Márpedig a mosható pelenka csak akkor környezetbarát, ha valóban használják is!
A haladó szülőknek pedig alighanem már konkrét elképzelése van arról, hogy mibe szeretnék csomagolni a babapopót, és ha a mosható mellett döntenek, lehet, hogy már van is egy-két szett a korábbi gyerkőcöktől.
Mosható pelenkát csak akkor vigyél ajándékba, ha a kismamával erről már korábban is beszélgetettek, és kifejezetten kérte. De még ekkor is problémás lehet a méret és a fazon kiválasztása – a legjobb ilyenkor, ha figyelmébe ajánlod az ingyenes tanfolyamunkat, a pelenkatapogatót, és egy ajándékutalvánnyal leped meg, hogy ő maga választhassa ki, ami a legjobb lesz a babának.
Mit adj inkább ajándékba?
Ha a komatálat kevesled, vagy a főzés nem a te asztalod, akkor kicsit gondolkodj el azon, minek örülne a kismama.
Amennyiben az újdonsült család szereti a natúrkozmetikumokat, akkor például remek babakencék közül válogathatsz.
A praktikum híveinek ott van a babával együtt növő body! Ez a ruhadarab kiszolgálja a gyerkőcöt egészen totyogó koráig.
Amennyiben cukival is szeretnél kedveskedni, akkor Sophie, a zsiráf a jó választás. Minden babakezecske és -szájacska szereti fogdosni, rágcsálni Sophie nyakát és lábacskáit.
Ne feledd, amikor babalátogatóba mész, nem az a lényeg, hogy te mit szeretnél adni, még akkor sem, ha jót akarsz. A legjobb szándéknál is fontosabb, hogy mi az, ami igazán hasznos segítség lesz az újdonsült családnak!
2013-09-11	Farkas Veronika Mosható pelenka	babaápolás, babagondozás, környezettudatos, mosható pelenka, pelenka	0
2016-05-14	Farkas Veronika Mosható pelenka	0
2015-06-01	Farkas Veronika Mosható pelenka	2
2017-02-28	Farkas Veronika Mosható pelenka	0
2015-09-23	Farkas Veronika Mosható pelenka	0
Igen, én mosizok. Ez miért baj?